section_heading: Politička karijera
paragraph_text: Bio je vjeran saveznik Jakova III. za vrijeme njegova rata protiv pobunjenih lordova, koje je predvodio Archibald Douglas, 5. grof od Angusa. Nakon kraljeve smrti u bitci kod Sauchieburna i krunidbe njegova maloljetnoga sina Jakova IV., podigao je vojsku kako bi se borio protiv pobunjenih lordova koji su sada kontrolirali vlast. Pobunjenici su zauzeli dvorac Edinburgh i time imali u posjedu kraljevsko topništvo. U arsenalu edinburškoga dvorca bio je i top Mons Meg koji je bio ženidbeni dar Filipa Dobroga, burgundskog vojvoda, škotskomu kralju. S tim su oružjem započeli opsadu oko dvorca Crookston, sjedišta Stewarta od Darnleya, natjeravši grofa od Lennoxa na predaju.